<classify> WATU 19 kati ya 27 waliokuwa wakishikiliwa na Polisi wakihusishwa na tukio la kutekwa kwa mfanyabiashara bilionea nchini, Mohammed Dewji maarufu MO, wameachiwa kwa dhamana huku likiahidi mfanyabiashara huyo atapatikana.Akizungumza na gazeti hili, Kamanda wa Polisi Kanda Maalumu ya Dar es Salaam, Lazaro Mambosasa alisema watuhumiwa hao wameachiwa baada ya mahojiano na timu ya wapelelezi wanaoshughulikia suala hilo wakati huu, ambao juhudi za kumtafuta bilionea huyo zikiendelea kufanywa na vyombo mbalimbali vya usalama.Dewji 43 alitekwa na watu wasiojulikana alfajiri ya Oktoba 11, mwaka huu katika Hoteli ya Colloseum, Oysterbay Dar es Salaam alipokuwa amekwenda kufanya mazoezi gym na kusababisha hali ya taharuki katika jamii ya kitaifa na kimataifa huku kukiwa hakuna taarifa zozote juu ya sababu za kutekwa kwake.Kutokana na tukio hiyo, familia ya mfanyabiashara huyo juzi ilijitokeza hadharani na kutangaza dau nono la Sh bilioni moja kwa mtu yeyote atakayesaidia kutoa taarifa zitakazosaidia kupatikana kwa bilionea huyo kijana.Tumewaachia kwa dhamana watu 19 baada ya kuwahoji kwa kina kuhusu tukio la kutekwa kwa mfanyabiashara huyo, huku tukiendelea kuwashikilia wengine saba wakati huu tunapoendelea kufanya upelelezi wetu dhidi ya tukio hilo, alisema Kamanda Mambosasa.Aidha, alisema anaamini Mo Dewji atapatikana kutokana na jitihada zinazoendelea kufanyika huku akiomba ushirikiano kutoka kwa wananchi wote zitakazosaidia kufanikisha kupatikana kwake.Alisema Polisi inaendelea kutumia njia mbalimbali ili kuhakikisha anapatikana pamoja na kuwapata wahusika wa kitendo hicho ili hatua za kisheria zifuate mkondo wake kutokana na tukio hilo. Akizungumza juzi kwa niaba ya familia ya mfanyabiashara huyo, Msemaji wa familia hiyo, Azim Dewji alisema familia hiyo imeamua kutangaza donge nono la fedha hizo kwa nia ya kuongeza nguvu ya utafutaji wa kijana wao.Alisema taarifa zozote zitakazotolewa zitakuwa za siri kubwa baina ya mtoa taarifa na familia hiyo, na kuishukuru serikali kwa jitihada kubwa wanazozifanya kuhakikisha mfanyabiashara huyo anapatikana.Alisema kwa yeyote mwenye taarifa hizo, awasiliane nao kupitia kwa Murtaza Dewji kwa namba 07550300 au 0717208478 au barua pepe Katika hatua nyingine, Waziri Kivuli wa Wizara ya Mambo ya Ndani ya Nchi ambaye pia ni Mbunge wa Jimbo la Arusha Mjini, Godbless Lema amewataka waliomteka MO Dewji kumwachia huru, kwa kuwa wanamharibia Rais John Magufuli na Tanzania kwa ujumla.Akizungumza jana na waandishi wa habari katika Makao Makuu ya Chama cha Demokrasia na Maendeleo Chadema, Mtaa wa Ufipa, Kinondoni, Lema alibainisha kuwa tukio hilo sio zuri kwa taswira ya nchi, kwa kuwa linaweza kusababisha wafanyabiashara wakubwa kukimbia nchi.Alisema kwa miaka mitano aliyofanya kazi kwa ukaribu zaidi na MO Dewji alipokuwa Mbunge wa Singida Mjini, anamfahamu kuwa ni mtu asiye na makuu, licha ya utajiri mkubwa alionao.Aliwataka watekaji hao, kumwachia huru kwa kuwa ni mtu mzuri aliyekuwa akisaidia uchumi wa nchi, akibainisha kuwa Kampuni za Mohamed Enterprises zinachangia asilimia 3.5 kwenye Pato la Taifa na imeajiri watu zaidi ya 25,000.Aliongeza kwa kuwa Rais Magufuli tangu kuingia madarakani, amesaidia kukuza uchumi wa nchi hivyo kutekwa kwa bilionea huyo tajiri kutatoa taswira ya kuwa nchi sio salama. Kutekwa kwa MO sio jambo dogo hata kidogo... huyu ni mfanyabiashara tajiri kijana Afrika, huenda pengine waliofanya hivi ni watu wenye nia ya kuhujumu uchumi wetu, alisema Lema.Aliongeza, kutokana na unyeti wa tukio hilo ni vema serikali kuwashirikisha wachunguzi wa kimataifa kama vile Shirika la Ujasusi la Marekani, CIA au Shirika la Ujasusi la Israel, Mosad. Alisema kutokana na uwezo wao mkubwa kuchunguza, watapata suluhu kirahisi zaidi kuhusu tukio hilo.Aliitaka serikali kutambua kuwa kwa kuruhusu uchunguzi wa kimataifa, haimaanishi kuwa nchi haina uwezo wa kuchunguza. Alisema mijadala mingi inayoendelea kwenye mitandao ya kijamii, inadhihirisha kuwapo kwa kiu ya majibu kutokana na mkasa huo.Hivyo, alimtaka Waziri wa Mambo ya Ndani ya Nchi, Kangi Lugola kufuta katazo la watu kumjadili MO Dewji kwenye mitandao ya kijamii. Pia aliwataka viongozi wa dini, asasi za kijamii, wasomi, wanahabari na jamii, kukemea matukio ya utekaji, kwa kuwa ni mabaya na yakiachwa yataendelea kusababisha balaa zaidi kwenye jamii.  <topic>: KITAIFA 